**Reģistrētā absolūtā alkohola patēriņš Latvijā**

Slimību profilakses un kontroles centrs (turpmāk – SPKC), pamatojoties uz Valsts ieņēmuma dienesta (VID) Akcīzes preču aprites daļas sniegtajiem alkoholisko dzērienu akcīzes nodokļu datiem un Centrālās statistikas pārvalde (CSP) iedzīvotāju datiem, ir veicis **reģistrētā absolūtā alkohola** patēriņa aprēķinu Latvijā uz vienu iedzīvotāju un uz vienu 15 gadus vecu un vecāku iedzīvotāju.

**Reģistrētā absolūtā alkohola patēriņš\* litros**

**2005.-2019.gadā**

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | **2005** | **2006** | **2007** | **2008** | **2009** | **2010** | **2011** | **2012** | **2013** | **2014** | **2015** | **2016** | **2017** | **2018** | **2019** |
| **uz vienu iedzīvotāju** | 8,4 | 8,9 | 10,5 | 10,2 | 8,5 | 8,5 | 8,7 | 8,8 | 8,9 | 9,0 | 9,2 | 9,5 | 10,6 | 11,1 | 10,8 |
| **uz vienu 15 gadus un vecāku iedzīvotāju** | 9,8 | 10,4 | 12,2 | 11,9 | 9,9 | 9,8 | 10,1 | 10,3 | 10,4 | 10,6 | 10,8 | 11,2 | 12,6 | 13,2 | 12,9 |

\* Balstoties uz oficiālajiem VID datiem par patēriņam nodoto alkoholisko dzērienu apriti Latvijā, ieskaitot tūristu absolūtā alkohola patēriņu Latvijā, bez nereģistrētā alkohola patēriņu

Avots: Slimību profilakses un kontroles centrs, 2020

**Aptuvenās aplēses par tūristu absolūtā alkohola patēriņu litros 2017.-2018. gadā,**

**uz vienu 15 gadus vecu un vecāku iedzīvotāju**

|  |  |  |  |  |
| --- | --- | --- | --- | --- |
| **Gads** | **Ārvalstu tūristu eksports[[1]](#footnote-1)** | **Ārvalstu tūristu patēriņš Latvijā[[2]](#footnote-2)** | **Latvijas iedzīvotāju patēriņš ārvalstīs[[3]](#footnote-3)** | **Kopā**  **(Σ=1+2-3)** |
| 2017 | 1,66 | 0,09 | 0,01 | 1,74 |
| 2018 | 2,14 | 0,10 | 0,01 | 2,23 |

Avots: Slimību profilakses un kontroles centrs, 2019  
Aplēses par tūristu alkohola patēriņu litros 2019. gadā tiks aktualizēti 2020.gada decembrī

**Reģistrētā absolūtā alkohola patēriņš litros, koriģēts pēc aptuvenām tūristu absolūta alkohola patēriņa aplēsēm 2017. - 2018. gadā, uz vienu 15 gadus vecu un vecāku iedzīvotāju\*\***

|  |  |  |
| --- | --- | --- |
|  | **2017** | **2018** |
| **uz vienu 15 gadus un vecāku iedzīvotāju** | 10,9 | 11,0 |

\*\* bez nereģistrētā alkohola patēriņu

Avots: Slimību profilakses un kontroles centrs, 2019  
Aplēses par reģistrēta absolūtā alkohola patēriņu litros 2019. gadā, kas ir koriģēti pēc aptuvenām tūristu absolūta alkohola patēriņa aplēsēm, tiks aktualizēti 2020.gada decembrī.

**Reģistrētā absolūtā alkohola patēriņš litros\* 2005.-2019.gadā,**

**uz vienu 15 gadus vecu un vecāku iedzīvotāju, pa dzērienu veidiem**

|  |  |  |  |  |
| --- | --- | --- | --- | --- |
| **Gads** | **Alus** | **Stiprie alkoholiskie dzērieni** | **Vīns** | **Citi\*\*\*** |
| 2005 | 3,8 | 4,5 | 0,9 | 0,6 |
| 2006 | 4,1 | 4,5 | 1,0 | 0,8 |
| 2007 | 4,2 | 5,9 | 1,2 | 0,9 |
| 2008 | 4,1 | 5,8 | 1,2 | 0,8 |
| 2009 | 4,4 | 4,0 | 1,0 | 0,5 |
| 2010 | 4,6 | 3,6 | 1,1 | 0,5 |
| 2011 | 4,9 | 3,6 | 1,1 | 0,5 |
| 2012 | 4,7 | 3,8 | 1,2 | 0,6 |
| 2013 | 4,7 | 4,0 | 1,1 | 0,6 |
| 2014 | 4,8 | 4,0 | 1,2 | 0,6 |
| 2015 | 4,8 | 4,1 | 1,2 | 0,7 |
| 2016 | 4,8 | 4,5 | 1,3 | 0,7 |
| 2017 | 5,3 | 5,1 | 1,4 | 0,8 |
| 2018 | 5,3 | 5,3 | 1,6 | 1,0 |
| 2019 | 4,9 | 5,3 | 1,7 | 1,0 |

\*\*\* Citi - alkoholiskie kokteiļi, pārējie raudzētie dzērieni

Avots: Slimību profilakses un kontroles centrs, 2020

**Izmaiņas reģistrētā absolūtā alkohola aprēķina metodoloģijā**

*Reģistrētā absolūtā alkohola patēriņa aprēķinus uz vienu iedzīvotāju no 2000.–2010. gadam veica Centrālā statistikas pārvalde (turpmāk – CSP). Līdz 2008. gadam patērētā alkohola aprēķinu metodoloģijā bija iekļauts arī nelegālā alkohola tirgus apmērs ekspertu vērtējumā, savukārt 2009. gadā CSP veica pārrēķinu sākot no 2000. gada, atspoguļojot tikai reģistrētā alkohola datus.*

*Atbilstoši PVO rekomendācijām par precīzāku reģistrētā absolūtā alkohola patēriņa uz vienu iedzīvotāju aprēķināšanu, SPKC 2012. gadā veica absolūtā alkohola patēriņa aprēķināšanu laika posmam no 2005. gada līdz 2011. gadam, izmantojot citu metodoloģiju, proti, saskaņā ar Valsts ieņēmumu dienesta Akcīzes pārvaldes alkoholisko dzērienu akcīzes nodokļa datiem. Ņemot vērā atšķirīgo aprēķinu metodoloģiju, reģistrētā absolūtā alkohola patēriņa dati, sākot no 2005. gada, nav salīdzināmi ar iepriekšējo gadu datiem.*

**Aprēķinu metodoloģija**

*Lai iegūtu precīzus* ***reģistrētā absolūtā alkohola patēriņa*** *datus, no pārskata periodā (attiecīgajā gadā) Latvijā patēriņam nodotajiem alkoholiskajiem dzērieniem, par kuriem detalizētus datus sniedz VID Akcīzes preču aprites nodaļa, tiek atņemti/atrēķināti alkoholisko dzērienu atlikumi pārskata perioda beigās (attiecīgajā gadā) un iegūtie dati tiek izmantoti aprēķiniem.*

*Patērēto alkoholisko dzērienu patēriņš tiek aprēķināts atsevišķi par katru dzērienu grupu (degvīns, vīni, konjaks, alus u. c.), kā arī kopējais reģistrētā alkoholisko dzērienu patēriņš, pārrēķinot absolūtajā alkoholā.*

*Lai pārvērstu Latvijā patērētos reģistrētos alkoholiskos dzērienus absolūtā (100%) alkoholā, tiek pieņemts, ka alkohola saturs vidēji (% no tilpuma) ir: alus – 5,3%, alkoholiskie kokteiļi – 9,5%, citi alkoholiskie dzērieni – 38,0%, degvīns 39,5%, dzirkstošais vīns – 9,8%, konjaks un brendijs – 36,3%, liķieris 27,6%, pārējie raudzētie dzērieni – 7,7%, stiprinātie vīni – 17,6%, vīns – 11,8%, viskijs – 40,0%.*

*Alkoholisko dzērienu patēriņš Latvijā uz vienu iedzīvotāju tiek aprēķināts, dalot noteiktā gadā patērētā alkohola apjomu valstī ar attiecīgā gada vidējo iedzīvotāju skaitu, bet uz vienu iedzīvotāju vecāku par 15 gadiem – aprēķina noteiktā gadā patērētā reģistrēta alkohola apjomu ar attiecīgā gada vidējo iedzīvotāju skaitu, kas ir 15 gadus veci un vecāki.*

*Lai iegūtu* ***aptuvenas aplēses par tūristu patērēto absolūtā alkohola patēriņu*** *litros, tiek izmantoti pieejamie datu avoti, t.i. VID „APAD pētījums par alkoholisko dzērienu realizāciju Latvijas-Igaunijas pierobežā”, CSP dati par ārvalstu tūristu pavadīto nakšu skaitu Latvijas naktsmītnēs, Latvijas iedzīvotāju vidējo ceļojumu ilgumu ārvalstīs.*

*VID pētījuma dati iegūti aptaujājot individuālus komersantus Latvijas-Igaunijas pierobežā par realizētajiem alkoholisko dzērienu apjomiem litros, atsevišķi izdalot 2 alkoholisko dzērienu grupas: alus un pārējie alkoholiskie dzērieni. Ņemot vērā, ka pētījuma grupā “pārējie alkoholiskie dzērieni” ietilpst dažāda stipruma alkoholiskie dzērieni, bet informācija par šajā grupā pārdoto alkoholisko dzērienu apjomiem litros pēc dzēriena veida (vīns, alkoholiskie kokteiļi, konjaks un brendijs u.c.) netiek ievākta, precīzus aprēķinus par pierobežas tūristu absolūtā alkohola eksportu (ārvalstu tūristu1 eksports) nav iespējams veikt.*

*Lai veiktu provizoriskus aprēķinus, realizētais alkoholisko dzērienu kopējais apjoms alkoholiskajiem dzērieniem kategorijā „pārējie alkoholiskie dzērieni” tiek sadalīts pa alkoholisko dzērienu veidiem, piemērojot Igaunijas iedzīvotāju Latvijā iegādātā alkoholisko dzērienu patēriņa struktūru, t.i. balstoties uz Igaunijas Ekonomiskās Pētniecības Institūta (Estonian Institute of  Economic Research) ikgadējiem pētījuma datiem par Igaunijas iedzīvotāju iegādātā alkoholisko dzērienu apjomu litros pēc alkoholisko dzērienu veidiem.*

*Balstoties uz CSP publicētiem datiem par ārvalstu tūristu skaitu un Latvijas naktsmītnēs pavadīto diennakšu skaitu gada laikā, tiek aprēķināts ārvalstu tūristu absolūtā alkohola patēriņš (ārvalstu tūristu patēriņš2). Ārvalstu tūristu absolūtā alkohola patēriņš tiek aprēķināts pēc tūristu izcelsmes valstī vienā dienā patērēto absolūtā alkohola daudzumu uz 1 iedzīvotāju (15+), Latvijā pavadīto diennakšu skaitu un attiecīgās valsts kopējo tūristu skaitu Latvijā gada laikā. Atbilstoši PVO rekomendācijām, tiek pieņemts, ka iedzīvotāju patērētā absolūtā alkohola daudzums uzturoties ārvalstīs ir identisks daudzumam, kas tiek patērēts izcelsmes valstī.*

*Latvijas iedzīvotāju patēriņš ārvalstīs3 tiek aprēķināts, balstoties uz CSP publicēto informāciju par Latvijas iedzīvotāju ārvalstīs pavadītajiem ceļojumiem, pēc ceļojuma valsts un vidējo ceļojuma ilgumu. Atbilstoši PVO rekomendācijām, tiek pieņemts, ka iedzīvotāju patērētā absolūtā alkohola daudzums uzturoties ārvalstīs ir identisks daudzumam, kas tiek patērēts izcelsmes valstī.*

1. Aprēķini veikti balstoties uz VID „APAD pētījums par alkoholisko dzērienu realizāciju Latvijas-Igaunijas pierobežā” pētījuma un Igaunijas Ekonomiskās Pētniecības Institūta datiem.

   VID aptaujāto komersantu skaits: 2017. gadā – 21 (35 darbības vietas Ainažos, Valkā, Rūjienā, Apē);

   2018. gadā – 19 (33 darbības vietas Ainažos, Valkā, Rūjienā, Apē). [↑](#footnote-ref-1)
2. Aprēķini veikti balstoties uz CSP datiem par Latvijā iebraukušo ārvalstu tūristu skaitu un vidējo Latvijas naktsmītnēs pavadīto nakšu skaitu, un Pasaules veselības organizācijas (PVO) datiem par absolūtā alkohola patēriņu valstīs. Dati par 46 valstu tūristiem. [↑](#footnote-ref-2)
3. Aprēķini veikti balstoties uz CSP datiem par Latvijas iedzīvotāju atpūtas un darījuma braucieniem ārvalstīs un vidējo ceļojuma ilgumu, un PVO datiem par absolūtā alkohola patēriņu Latvijā. Dati par 5 valstīm. [↑](#footnote-ref-3)